《昼静》
明代·凌义渠

耀晷正当天，午馀仍未缓。避热且闭门，细簟足舒展。

墙头雀未停，户外蝇方满。小僮倚壁睡，迎凉恣偏袒。

文史任堆前，意慵目力浅。聊刷面上尘，层层付清盥。

嚣寂竟何常，去市止一版。偏爱昼能閒，不畏暑方喘。

徘徊几岁时，日影忽西转。微听飒飒声，槐阴来别馆。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。